
Változások és változatlanságok a magyar ellenzék politizálásában

A 2022-es országgyűlési választáson elért eredményével a Fidesz egymást követően negyedjére ért el kétharmados parlamenti többséget. Ez a dolgozat arra vállalkozott, hogy a jellemzően jelencentrikus és normatív megközelítésekkel ellentétben (mint például a hibrid rezsimek elmélete) egy olyan szemléleten keresztül vizsgálja a magyar pártrendszer 2010 utáni fejlődési ívét (2023-ig bezárólag), ami a domináns pártrendszer irodalmára alapozva a megértést helyezi a középpontba, illetve kitekint a magyar politikai fejlődés múltbéli mintázataira. A rendszerváltás utáni magyar politikában fokozatosan felszínre szivárogtak, majd 2010 után elemi erővel előtörtek azok a mintázatok (például kormány versus rendszerellenzék, mintakövetés és mintaformálás) amelyek mind a dualizmus korszakának, mind a Horthy-korszak pártrendszerét meghatározták. Az ezen szempontok mentén történő elemzés közelebb hozhat minket annak megértésében, hogy miért alakulhatott ki (újra) Magyarországon a hosszú kormányzás – hosszú ellenzékiség struktúra.



